text: L'Ajuntament de Calella impulsa el projecte d'inserció laboral per a joves — Joventut
  Esteu aquí: Inici → Notícies → L'Ajuntament de Calella impulsa el projecte d'inserció laboral per a joves
  04/06/2013 17:30
  L'Ajuntament de Calella impulsa el projecte d'inserció laboral per a joves
  El projecte SLO-XTET pretén potenciar el desenvolupament competencial i de marca per a joves
  Les àrees de Ciutadania i Promoció econòmica de l'Ajuntament de Calella han posat en marxa un projecte d'inserció laboral destinat a joves de 16 a 35 anys, emmarcat dins el projecte Xarxa Transició Escola Treball (XTET) que, des de l'any 2009, s'està desenvolupant al Servei Local d'Ocupació.
  El projecte, que comença avui 4 de juny i s'allargarà fins a finals d'any, planteja una acció de caràcter estratègic, adreçada a 26 joves inscrits al Servei Local d'Ocupació que volen endegar un projecte professional basat en el desenvolupament competencial i la projecció d'una marca personal pròpia i diferenciada.
  La definició d'un projecte professional propi i diferenciat per part del/de la jove, s'entén com una actuació estratègica prioritària per tal de posicionar-se en el mercat de treball com un/a candidat/a idoni o com a treballador/a competent.
  Un dels nous paradigmes centrals d'un mercat de treball cada cop més competitiu és, precisament, la definició (i aplicació-selecció, per part de les empreses) del que s'entén per treballador/a competent, que esdevé aquell/a candidat/a que té capacitat per obtenir resultats, en comptes del/de la candidat/a tradicional que té capacitat potencial d'aconseguir-ho, ja sigui perquè disposa d'un títol formatiu o d'una experiència prèvia en una altra empresa.
  El model de competències està sent clau en el nou marc organitzacional i de desenvolupament del mercat laboral, com també ho està essent a l'hora de plantejar els processos d'orientació i d'acompanyament a la inserció. La definició d'un capital competencial propi esdevé cabdal per a la definició posterior d'un projecte professional i la projecció d'una marca personal pròpia i diferenciada.
  L'actuació que engega l'Ajuntament de Calella combina l'articulació d'actuacions personalitzades, en termes d'entrevistes i assessoraments individualitzats, amb tot un seguit d'actuacions grupals, en forma de sessions monogràfics sobre temàtiques d'interès transversal per a una correcta definició del projecte professional i projecció de marca personal pròpia i diferenciada.